Pärast märtsis toimunud korralisi Riigikogu valimisi ametisse astunud uus Valitsus kinnitas oma püüdu jätkata majandusreformide senist põhisuunda ning järgida Eesti majanduspoliitika väljakujunenud põhimõtteid: stabiilne raha, tasakaalus eelarve ja liberaalne väliskaubandus. Oma programmiliste töölõikudena nimetas Valitsus investeeringute soodustamist ja ekspordi tugisüsteemide väljaarendamist. Ta väljendas ka tunnustust eelmise Valitsuse, Eesti Panga ning Rahvusvahelise Valuutafondi poolt 1995. aasta algul alla kirjutatud majanduspoliitika memorandumi seisukohtadele.